b'\n_START_ARTICLE_\nRadio KonRad\n_START_PARAGRAPH_\nRadio KonRad var en n\xc3\xa6rradiostasjon som var aktiv i Trondheim fra 1982 til 1990.\n_START_SECTION_\nKort historikk\n_START_PARAGRAPH_\nStasjonen ble startet i 1981 og var opprinnelig en studentradio tilknyttet milj\xc3\xb8et rundt Trondheim Konservative Studenterforening, derav navnet Kon(servativ)Rad(io). Den skiftet raskt navn til Radio KonRad, og opplevde en \xc3\xb8kende lytteroppslutning i l\xc3\xb8pet av 1982. I begynnelsen holdt stasjonen til i en spesialinnredet kjeller p\xc3\xa5 Moholt studentby, men flyttet i 1985 til nye lokaler i Mediehuset p\xc3\xa5 Vestre Rosten. I 1989 flyttet radiokanalen inn i nye lokaler i kjelleren p\xc3\xa5 Drugstore platebar i Trondheim sentrum._NEWLINE_Radiokanalen fremstod tidlig som det politiske motstykket til Radio RV, ettersom den formidlet nyheter fra n\xc3\xa6ringslivet og bl.a refererte fra publikasjoner som The Economist. Etterhvert ble imidlertid den politiske vinklingen nedtonet, og kanalen fremstod i st\xc3\xb8rre grad som en moderne radiokanal med brede sendeflater for ungdom. I en presentasjon av programprofilen til Radio KonRad i 1982 het det at sendingene var basert p\xc3\xa5 popmusikk, med appell til ungdom og studenter. Programprofilen var ellers preget av en blanding av musikk, nyhetsstoff, intervjuer og politiske kommentarer. P\xc3\xa5 midten av 80-tallet hadde kanalen 27,5 sendetimer i uken, og engasjerte mer enn 70 medarbeidere. I en lytterunders\xc3\xb8kelse som Norfakta gjennomf\xc3\xb8rte i 1989 konkluderte man med at Radio KonRad var den mest popul\xc3\xa6re n\xc3\xa6rradioen i Trondheims-omr\xc3\xa5det._NEWLINE_I 1985 var radiokanalen med p\xc3\xa5 \xc3\xa5 dra i gang "Radio-aid"-aksjonen, en norsk innsamlingsaksjon i kj\xc3\xb8lvannet av den globale Live Aid kampanjen. I forbindelse med denne aksjonen auksjonerte man bort LP-en "Blue Sky" av det norske pop-bandet Creation, der toppbudet stoppet p\xc3\xa5 2800 kroner._NEWLINE_I 1986 ble radiokanalen tildelt N\xc3\xa6ringslivets N\xc3\xa6rradiopris for 1985. Juryen la vekt p\xc3\xa5 Radio KonRads formidling av n\xc3\xa6ringsprogrammer og forskningsstoff._NEWLINE_Sommeren 1990 ble det varslet redaksjonelle endringer i Radio KonRad. Ny sjefredakt\xc3\xb8r ble ansatt og det ble skissert en ny og mer seri\xc3\xb8s redaksjonell profil. _NEWLINE_Kort tid etterp\xc3\xa5 var det allikevel slutt for merkenavnet Radio KonRad. Kanalen ble avviklet, men den redaksjonelle profilen ble videref\xc3\xb8rt i den nystartede Radio Trondheim. Flere av medarbeiderne i Radio KonRad ble ogs\xc3\xa5 med over til Radio Trondheim.\n_START_SECTION_\nPublikumsinformasjon\n_START_PARAGRAPH_\nP\xc3\xa5 midten av 80-tallet hadde kanalen ogs\xc3\xa5 egne sendinger for turister, der man, p\xc3\xa5 engelsk, norsk og tysk, informerte om byens severdigheter. I samarbeid med ACEM radio hadde Radio KonRad ogs\xc3\xa5 en sending som het "Parkeringsradio\xe2\x80\x9d. Denne sendingen var et informasjonstilbud til byens bilister vedr\xc3\xb8rende parkeringssituasjonen i midtbyen i forbindelse med handelsstandens "Toilldager".\n_START_SECTION_\nNyheter\n_START_PARAGRAPH_\nI 1987 tegnet Radio KonRad en avtale med Viking Film og deres landsomfattende nyhetsradio, Radio Nettverk. Med denne avtalen fikk kanalen tilgang til en tre minutters nyhetsbulletin som ble sendt en gang hver time.\n_START_SECTION_\nHitlister\n_START_PARAGRAPH_\nI tillegg til rene magasinprogrammer sendte ogs\xc3\xa5 stasjonen flere hitlister. Stasjonens eget hitlisteprogram het Konradtoppen og gikk som regel p\xc3\xa5 s\xc3\xb8ndager. Den andre store hitlisten, Tr\xc3\xb8ndertoppen, var en radiopresentasjon av Adresseavisens ukentlige platebarometer. En av de mest popul\xc3\xa6re programpostene, musikkprogrammet On The Rocks, hadde sin egen m\xc3\xa5nedlige k\xc3\xa5ring av hardrock-l\xc3\xa5ter kalt 10 on the rocks. K\xc3\xa5ringen var basert p\xc3\xa5 lytternes innsendte stemmer. I en periode p\xc3\xa5 slutten av 1980-tallet sendte kanalen ogs\xc3\xa5 det s\xc3\xa5kalte "Network Chart Show". En ukentlig nedtelling av de mest popul\xc3\xa6re singlene i Storbritannia.'